b'\n_START_ARTICLE_\nMillvina Dean\n_START_PARAGRAPH_\nElizabeth Gladys \xe2\x80\x9dMillvina\xe2\x80\x9d Dean (2. helmikuuta 1912 Lontoo, Englanti \xe2\x80\x93 31. toukokuuta 2009 Hampshire, Englanti) oli viimeinen elossa ollut RMS Titanicin haaksirikosta pelastunut. H\xc3\xa4n oli Titanicin upotessa kahden kuukauden ik\xc3\xa4inen ja aluksen nuorin matkustaja._NEWLINE_Deanin perhe matkusti kolmannessa luokassa tarkoituksenaan muuttaa Wichitaan, Kansasiin. Millvina pelastui \xc3\xa4itins\xc3\xa4 Georgetten ja vanhemman veljens\xc3\xa4 Bertramin kanssa. Is\xc3\xa4 kuitenkin kuoli. J\xc3\xa4ljell\xc3\xa4 ollut perhe ei muuttanut Yhdysvaltoihin, vaan palasi v\xc3\xa4litt\xc3\xb6m\xc3\xa4sti Englantiin._NEWLINE_Dean k\xc3\xa4vi Greggsin koulun Southamptonissa. H\xc3\xa4n sai tiet\xc3\xa4\xc3\xa4 selviytyneens\xc3\xa4 Titanicin onnettomuudesta vasta 8-vuotiaana. Dean ei ollut naimisissa eik\xc3\xa4 h\xc3\xa4nell\xc3\xa4 ollut lapsia._NEWLINE_Toisen maailmansodan aikana h\xc3\xa4n ty\xc3\xb6skenteli hallituksen palveluksessa. My\xc3\xb6hemmin h\xc3\xa4n ty\xc3\xb6skenteli muun muassa kartanpiirt\xc3\xa4j\xc3\xa4n\xc3\xa4, sihteerin\xc3\xa4 ja tupakkakauppiaan apulaisena._NEWLINE_Huutokaupassa joulukuussa 2008 myytiin haaksirikosta selviytyneen Deanin muistoesineit\xc3\xa4, koska h\xc3\xa4nell\xc3\xa4 ei olisi ollut muuten varaa asua palvelutalossa. Dean oli toivonut saavansa tavaroistaan noin 4 000 euroa, mutta summa nousi lopulta l\xc3\xa4hes 40 000 euroon. Tarjolla oli muun muassa matkalaukku, jossa oli newyorkilaisten lahjoittamia vaatteita. Kiinnostusta her\xc3\xa4ttiv\xc3\xa4t my\xc3\xb6s korvauskirjeet ja muut Titanic-asiakirjat. Lis\xc3\xa4ksi Titanic-elokuvan t\xc3\xa4hdet Kate Winslet, Leonardo DiCaprio sek\xc3\xa4 elokuvan ohjaaja James Cameron lahjoittivat yhteens\xc3\xa4 30 000 dollaria Deanille._NEWLINE_97-vuotias Millvina Dean menehtyi brittil\xc3\xa4isess\xc3\xa4 hoitokodissa Hampshiressa 31. toukokuuta 2009. Titanic oli laskettu vesille samana p\xc3\xa4iv\xc3\xa4n\xc3\xa4 vuonna 1911.'